
TRESTNÝ ROZKAZ V MENE SLOVENSKEJ REPUBLIKY Okresný súd Stará Ľubovňa, samosudca Mgr. Vladimír Gurka, vydáva dňa 4. júla 2024 v Starej Ľubovni, podľa § 353 Trestného poriadku tento rozhodol: Obvinený A. B., nar. XX.X.XXXX v C. D., trvale bytom E. XXXX/XX, C. D., je
v i n n ý , že
dňa 23.02.2024 v čase okolo 9.30 hod. viedol osobné motorové vozidlo továrenskej značky Seat Leon, ev. č. C. XXXXX po ceste I/77 v smere od obce Nižné Ružbachy na mesto Stará Ľubovňa, kde v km 15,60 neprispôsobil rýchlosť jazdy svojim schopnostiam, vlastnostiam vozidla a poveternostným podmienkam, v dôsledku čoho sa dostal s vozidlom do šmyku, vošiel na krajnicu a pravou časťou vozidla narazil do zvodidiel, od ktorých pokračoval ďalej do protismernej časti vozovky, kde do jeho zadnej pravej časti narazilo svojou prednosť časťou oproti idúce vozidlo továrenskej značky Ford Focus, ev. č. B. XXXXX, ktoré viedol F. G. a v ktorom sa nachádzali H. I., ktorý sedel vpredu vedľa vodiča a J. I., ktorá sedela vzadu za spolujazdcom, pričom v dôsledku dopravnej nehody poškodená J. I., nar. XX.XX.XXXX, trvale bytom H. XXX, K. B. utrpela zranenia, a to pomliaždenie mäkkých tkanív čela ľahkého stupňa a zlomeninu mostíka hrudnej kosti bez posunu úlomkov, čo sú poranenia ľahké a stredne ťažké s dobou liečenia pri stredne ťažkom zranení, a to zlomenine mostíka hrudnej kosti bez posunu úlomkov, v priemere 4 až 5 týždňov, pričom počas tohto obdobia bola obmedzená v obvyklom spôsobe života bolestivosťou hrudnej kosti, ktorá je výraznejšieho charakteru najmä prvých 14 dní, ktorá sa zvýrazňovala pri prudších pohyboch, kašľaní, hlbokom nádychu a pod., konaním obvineného A. B. zároveň došlo aj k poškodeniu motorového vozidla továrenskej značky Ford Focus, ev. č. B. XXXXX, čím bola jeho majiteľke – poškodenej L. G., nar. XX.XX.XXXX, trvale bytom H. XXX, K. B. spôsobená škoda vo výške 2 500,- eur a k poškodeniu motorového vozidla továrenskej značky Seat Leon, ev. č. C. XXXXX, čím bola vlastníkovi - spoločnosti MARSHAL-IK, spol. s.r.o. so sídlom Letná 1075/14, Stará Ľubovňa, IČO: 52 672 565 spôsobená škoda vo výške 3 000,- eur; v súvislosti s liečebnými nákladmi, ktoré boli poskytnuté poškodenej J. I., bola zdravotnej poisťovni Všeobecnej zdravotnej poisťovni, a.s., pobočka Prešov, Kúpeľná 5, 080 15 Prešov, IČO: 35 937 874 spôsobená škoda vo výške 1 292,16 eur, pričom vyššie uvedeným konaním obvineného došlo k porušeniu dôležitej povinnosti závažným spôsobom podľa § 137 ods. 1, ods. 2 písm. c/, písm. l/ zákona č. 8/2009 Z.z. o cestnej premávke a o zmene a doplnení niektorých zákonov, platného a účinného ku dňu 23.02.2024, teda inému z nedbanlivosti ublížil na zdraví tým, že porušil dôležitú povinnosť uloženú mu podľa zákona, čím
spáchal
prečin ublíženia na zdraví podľa § 158 Trestného zákona.
Za to mu
súd ukladá:
Podľa § 158 Trestného zákona, § 56 ods. 1, ods. 2 Trestného zákona za použitia § 34 ods. 6 Trestného zákona a § 38 ods. 2, ods. 3 Trestného zákona, pri zistení poľahčujúcej okolnosti podľa § 36 písm. l/ Trestného zákona a nezistení žiadnej priťažujúcej okolnosti podľa § 37 Trestného zákona, peňažný trest vo výške 800,- /osemsto/ eur. Podľa § 57 ods. 3 Trestného zákona súd u s t a n o v u j e obvinenému pre prípad, že by výkon uloženého peňažného trestu mohol byť úmyselne zmarený, náhradný trest odňatia slobody v trvaní 2 / dvoch/ mesiacov. Podľa § 61 ods. 1, ods. 2 Trestného zákona súd ukladá obvinenému trest zákazu činnosti viesť motorové vozidlá každého druhu na dobu 2 /dva/ roky. Podľa § 287 ods. 1 Trestného poriadku súd obvinenému ukladá povinnosť nahradiť poškodenej spoločnosti Všeobecná zdravotná poisťovňa, a.s., Panónska cesta 2, 851 04 Bratislava - mestská časť Petržalka, IČO: 35 937 874 škodu spočívajúcu vo výdavkoch na zdravotnú starostlivosť pre poškodenú J. I. vo výške 1 292,16 eur. Poučenie: Proti tomuto trestnému rozkazu môžu obvinený, osoby, ktoré sú oprávnené podať v jeho prospech odvolanie, ako aj prokurátor podať do 8 dní od jeho doručenia na tunajšom súde písomne odpor. V prospech obvineného môžu podať odpor jeho príbuzní v priamom rade, jeho súrodenci, osvojiteľ, osvojenec, manžel a druh, avšak nie proti vôli obvineného; lehota na podanie odporu im končí tým dňom ako obvinenému. Prokurátor môže podať odpor aj v prospech obvineného, a to i proti vôli obvineného. Obvinený a osoby, ktoré sú oprávnené podať v jeho prospech odvolanie, poškodený, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až do vtedy, kým prokurátor neprednesie na hlavnom pojednávaní obžalobu, po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Ak oprávnená osoba v zákonnej lehote podá odpor, samosudca nariadi vo veci hlavné pojednávanie. Ak bol odpor podaný v lehote a nebol vzatý späť kým prokurátor prednesie na hlavnom pojednávaní obžalobu, trestný rozkaz sa ruší; ak na hlavnom pojednávaní súd postupuje podľa § 255 ods. 3 Tr. por. a prokurátor neprednesie obžalobu, trestný rozkaz sa ruší vyhlásením uznesenia o vrátení veci prokurátorovi na postup podľa § 232 a § 233 Tr. por. alebo vyhlásením rozsudku, ktorým súd schválil dohodu o vine a treste. Proti výroku o náhrade škody, ktorým bola priznaná náhrada škody, môže poškodený podať odpor, ktorý ak odpor podá včas, trestný rozkaz sa ruší vo výroku o náhrade škody a samosudca odkáže uznesením poškodeného s jeho nárokom na náhradu škody na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Trestný rozkaz sa stane právoplatným a vykonateľným ak odpor nebol podaný, uplynutím lehoty na jeho podanie; ak odpor bol vzatý späť, dňom jeho späťvzatia; ak sa oprávnená osoba vzdala práva podať odpor a obvinený súčasne vyhlásil, že nesúhlasí, aby odpor podala v jeho prospech iná oprávnená osoba, dňom vzdania sa práva podať odpor.

